
ÖT KÖZÉP-KELET EURÓPAI FŐVÁROS SZÁLLODAIPARÁNAK ÚJJÁÉPÜLÉSE A COVID-19 UTÁN

A COVID-19 világjárvány váratlanul érintette a vendéglátó- és turisztikai ágazatot világszerte. Számos szakirodalom vizsgálta az európai turizmus és vendéglátás újraindításának jelenlegi és jövőbeli stratégiáit, de kevés vita folyik Közép-Kelet Európáról, különösen a hasonló jellemzőkkel rendelkező nagyvárosairól, azok összehasonlításáról.
A tanulmány Budapestre és versenytársaira, Bécsre, Pozsonyra, Prágára és Krakkóra fókuszál. A Smith Travel Research (STR) által szolgáltatott adatbázis kvantitatív elemzését tartalmazza, a kiválasztott piacokon. Három különböző időszakra történt elemzés, a COVID előtti és a COVID alattira, valamint a világjárvány utáni időszakra előre tekintve a jövőre. A kutatás bemutatja, hogyan reagált a Közép-Kelet Európai régió, ezen belül elsősorban a budapesti szállodák az új helyzetre, és hogyan teljesített a járványhelyzet alatt, valamint feltárja a jövőre vonatkozó stratégiákat a szállodai működés újraindítására és a vendéglátás újjáépítésére vonatkozóan. Az STR big data elemzések eredményei szállodák szakértőinek megkérdezésével lettek kiegészítve.
A COVID-járvány feltételezhetően minden város turizmusát negatívan érintette, és a működési stratégiákban, a kínálatban, a keresletben és a fő teljesítménymutatókban példátlan változások következtek be. A Közép-Kelet Európai régióban a turizmus-vendéglátás újjáépítésének stratégiája a technológiai befektetésekre, a fenntarthatóságra, a digitalizációra, a válságkezelésre és a bevételkezelésre összpontosít. Az eredmények azt mutatják, hogy a szállodák teljesítménymutatói jelentősen csökkentek a járvány idején, és a szállodák gyorsan reagáltak az új körülményekre, működési változtatások eszközölve. A megkérdezett szakemberek is alátámasztották, hogy az adatelemzés fontos szerepet játszik a menedzsment stratégiák és a fellendülés célú trendek meghatározásában a Kelet-Közép Európai térségben is, jelen tanulmányban a budapesti piacon.




